УнафэщI Iэзагъэм хуагъасэ
КIуэкIуэ Валерий и цIэр зезыхьэ Къэбэр- дей-Балъкъэр къэрал мэкъумэш университетым IэщIагъэ гуэдзэ щрагъэгъуэт и институтым щылажьэ IэщIагъэмрэ IуэхугъуэщIэхэмрэ хэгъэгъуэзэнымкIэ и центрым и курсхэр къэзыухахэм «IуэхущIапIэхэм я менеджмент» унэтIыныгъэмкIэ сертификатхэр гуфIэгъуэ щытыкIэм иту щратыжащ.
— Курсхэр къызэрагъэпэщащ унафэщI Iэзагъыр ныбжьыщIэхэм егъэгъуэтыным хуэунэтIауэ, — къыджиIащ Къэбэрдей-Балъкъэр мэкъумэш университетым и пресс- IэнатIэм и лэжьакIуэ КIурашын Заремэ. — Ар лэжьэн щIадзэмэ абыхэм иужькIэ къахуэщхьэпэжынущ.
Къыхэгъэщыпхъэщ курсхэр пщIэншэу зэрыщы-тыр, езы еджапIэ нэхъыщхьэм абы текIуэдэнур и пщэ зэрыдилъхьэжам къыхэкIыу. Университетым зэрыщыхуеджэм къищынэмыщIауэ, нэгъуэщI IэщIагъи зэгъуэгъуэтыныр, дауи, студентхэм я дежкIэ щхьэпэщ. Уеблэмэ адэкIи я щIэныгъэм пащэну Iэмал яIэщ.
Сертификатхэр щратыж гуфIэгъуэ зэIущIэм кърихьэлIат Къэбэрдей-Балъкъэр къэрал мэкъумэш университетым щIалэгъуэлэ политикэмкIэ и проректор Щыхьмырзэ Мухьэмэд, IэщIагъэ гуэдзэ щрагъэгъуэт институтым и унафэщI Уянаев Борис, управленэмкIэ институтым и директор Жангоразовэ Жансурэт, сату-технологие факультетым и декан ЛIуп Тимур, IэщIагъэмрэ IуэхугъуэщIэхэмрэ хэгъэгъуэзэнымкIэ центрым и Iэтащхьэхэу Гордеев Анатолийрэ Къагъырмэс Црайрэ.
Сыхьэт 52-м къриубыдэу я IэщIагъэр хэгъэхъуэнымкIэ программэр зыгъэзэщIа Къэбэрдей-Балъкъэр къэрал мэкъумэш университетым и курс нэхъыжьхэм щеджэ студент 19-м сертификатхэр Iэрагъэхьэжащ.
Темыр Ланэ.
